# Darrell Shultz

Darrell Shultz (Orangevale, c. 1958) és un antic pilot professional de motocròs nord-americà. Va competir als Campionats AMA entre el 1977 i el 1982 i en va guanyar un títol, concretament el de 500cc de 1982 amb Honda. Caracteritzat per un estil de pilotatge espectacular i molt ràpid, Shultz va protagonitzar una curta però intensa carrera durant la qual el seu màxim rival va ser el també originari de Sacramento, Danny "Magoo" Chandler. Atacat per les lesions durant anys, especialment una de crònica al genoll, es va retirar definitivament de les competicions poc després de guanyar el seu campionat el 1982, a 24 anys.

## Biografia

Nascut a Orangevale, al comtat de Sacramento, Darrell Shultz va créixer conduint motocicletes fora d'asfalt al costat del seu pare, un pilot de motocròs que corria també scrambles i curses de desert. Va disputar la seva primera cursa quan tenia vora quinze anys i, després de córrer només quatre mesos com a pilot novell en categoria Novice, va passar a Intermediate. Tot just al començament de la seva carrera, a disset anys, es va lesionar el genoll esquerre i es va haver de sotmetre a dues importants cirurgies de reconstrucció. El genoll mai no es va guarir del tot i els metges li van dir que hauria de deixar de competir, però Shultz no en va fer cas.
El 1978, cap als 20 anys, va esdevenir pilot professional, inicialment com a privat amb una Maico i després amb una Suzuki. El 1979, l'equip de fàbrica d'aquesta marca japonesa el va fitxar, però, tot i obtenir algun resultat destacat, les contínues lesions li van impedir de triomfar. Va córrer tota la temporada de 1980 amb un canell trencat. El 1981, la seva tercera temporada amb Suzuki, va guanyar el Supercross de Daytona (un dels més prestigiosos del calendari) i tres nationals a finals de temporada; a més, va acabar tercer a la Trans-USA. Aquests èxits van fer que Honda el fitxés per a la temporada següent.
El 1982, durant la seva primera temporada amb Honda, Shultz va començar fort i va repetir el triomf de l'any anterior a Daytona, esdevenint així el primer a haver guanyat dos anys seguits aquesta prova. Més tard, mentre encapçalava la classificació provisional del campionat de motocròs de 500cc, es va perforar un pulmó en un entrenament. Malgrat la recomanació en contra dels metges, va córrer les dues darreres rondes del campionat i el va acabar guanyant. Tot i aquest èxit, les seqüeles de les lesions que arrossegava (després de la seva victòria es va haver de sotmetre a tres noves cirurgies de genoll), complicades amb la del pulmó, el van obligar a retirar-se i mai no va poder competir amb el dorsal número u que havia guanyat. El 15 d'agost de 1982 va anunciar que abandonava definitivament el motocròs.

## Vida personal

Casat amb la Cheri, la parella té tres fills: Chelsea (c. 1987), Amanda (c. 1990) i Phil (c. 1997).

## Referències

* ↑ «Darrell Shultz» (PDF) (en francès). memotocross.fr. [Consulta: 5 setembre 2023].
* 1 2 «Darrell Shultz career statistics» (en anglès). racerxonline.com. [Consulta: 5 setembre 2023].
* 1 2 3 4 Johnson, Eric. «MXA Interview: Darrell Shultz — The King of Pain» (en anglès). motocrossactionmag.com, 11-01-2022. [Consulta: 5 setembre 2023].
* 1 2 3 4 «Darrell Shultz: The Gritty MX Champ» (en anglès). Rider Files, 15-06-2010. [Consulta: 5 setembre 2023].
* 1 2 3 McCabe, Nick. «Where Are they now. Darrell Shultz» (en anglès). racerxonline.com, 01-03-2011. [Consulta: 5 setembre 2023].
* 1 2 3 «La alimentación semanal: Darrell Shultz BITD» (en castellà). dirtbikemagazine.com. [Consulta: 5 setembre 2023].
Campions AMA de motocròs 500cc :
Supercross:$^1$
1974 - Semics
1975 - Stackable
Motocròs:
1972 - Lackey
1973 - Karsmakers
1974 - Weinert
1975 - Weinert
1976 - Howerton
1977 - Smith
1978 - Burgett
1979 - LaPorte
1980 - Sun
1981 - Glover
1982 - Shultz
1983 - Glover
1984 - Bailey
1985 - Glover
1986 - Bailey
1987 - Johnson
1988 - Johnson
1989 - Ward
1990 - Ward
1991 - Bayle
1992 - Kiedrowski
1993 - LaRocco :
$^1$El campionat AMA de supercross de 500cc es va celebrar només dos anys (1974-1975). :